ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2072/96 υποβολή: Franz Linser (NI) προς την Επιτροπή (26 Iουλίου 1996)

Θέμα: Επιστροφές εξαγωγών για τα ελληνικά καπνά

Μεγάλο μέρος της τουρκικής μειονότητας της Βουλγαρίας ζει εδώ και αιώνες από την καπνοκαλλιέργεια. Ωστόσο, ως αποτέλεσμα της πολιτικής της Ένωσης για την επιδότηση των εξαγωγών ελληνικού καπνού, τα έσοδα από τις πωλήσεις των εκεί καπνοκαλλιεργητών έχουν μειωθεί σε τέτοιο βαθμό, που μπορεί να γίνεται λόγος γα καταστροφή ενός ολόκληρου γεωργικού τομέα, ο οποίος κατάφερε να επιζήσει των προσπαθειών κολλεκτιβοποίησης του προηγούμενου καθεστώτος και έχει χαράξει ανεξίτηλα τον παραδοσιακό τρόπο ζωής των Τούρκων της Βουλγαρίας. Περίπου 25.000 (από σύνολο 80.500) τουρκικές οικογένειες του τομέα αυτού έχουν ήδη απωλέσει τους πόρους διαβίωσής τους. (Βλ. επίσης Mittel- und Osteuropa auf dem Weg in die Europδische Union, Η Κεντρική και η Ανατολική Ευρώπη στο Δρόμο προς την Ευρωπαϊκή Ένωση, έκθεση σχετικά με την ικανότητα ενσωμάτωσης των κρατών αυτών, εκδότης Werner Weidenfeld, σειρά Στρατηγικές για την Ευρώπη.)

Τι κονδύλια έχει διαθέσει η Επιτροπή από το 1990 έως τώρα για την επιδότηση των εξαγωγών ελληνικών καπνών;

Τι ποσά έχουν καταβληθεί για εξαγωγές στη Βουλγαρία και στις παραδοσιακές εξαγωγικές αγορές καπνού της Βουλγαρίας;

Πότε προτίθεται η Επιτροπή να διακόψει αυτές τις στρεβλωτικές για τον ανταγωνισμό και κοινωνικώς επιβλαβείς επιδοτήσεις και να μην δηλώνει μόνο, αλλά να είναι και στην πράξη υπέρμαχος της προστασίας των μειονοτήτων;

Απάντηση του κ. Fischler εξ ονόματος της Επιτροπής (18 Σεπτεμβρίου 1996)

Η Επιτροπή είναι σε θέση να πληροφορήσει το Αξιότιμο Μέλος του Κοινοβουλίου ότι από το 1990, και όσον αφορά τις επιστροφές κατά τις εξαγωγές ελληνικού καπνού, έχουν δαπανηθεί τα ακόλουθα ποσά:

>TABLE>

(*) καπνός που εξήχθη και επιδοτήθηκε το 1994 και για τον οποίο οι επιστροφές καταχωρήθηκαν, από λογιστική άποψη, υπέρ του λογιστικού έτους 1995.

Από την άλλη πλευρά, πρέπει να υπογραμμισθεί ότι η κοινοτική ονοματολογία του προϋπολογισμού δεν είναι λεπτομερής σε βαθμό που να επιτρέπει τον εντοπισμό του προορισμού εξαγωγής του επιδοτούμενου καπνού.

Τέλος, η Επιτροπή επιθυμεί να πληροφορήσει το Αξιότιμο Μέλος του Κοινοβουλίου ότι η μεταρρύθμιση της κοινής οργάνωσης αγοράς ακατέργαστου καπνού, που εγκρίθηκε το 1992, κατάργησε τις επιστροφές κατά τις εξαγωγές σε αυτόν τον τομέα. Μετά το 1992 μπορούσε να επιδοτηθεί μόνο ο καπνός του οποίου η συγκομιδή είχε πραγματοποιηθεί πριν από τη μεταρρύθμιση. Η δυνατότητα αυτή παραχωρήθηκε μέχρι το τέλος του 1994 και, έκτοτε, οι εξαγωγές καπνού δεν επιδοτούνται.
ΓΡΑΠΤΗ ΕΡΩΤΗΣΗ P-2628/96 υποβολή: Richard Howitt (PSE) προς την Επιτροπή (8 Οκτωβρίου 1996)

Θέμα: Καταστροφή του περιβάλλοντος στην Κολομβία από την ΒΡ

Τί έρευνες ανέλαβε ή σκοπεύει να αναλάβει η Επιτροπή για να εξακριβώσει τους ισχυρισμούς σύμφωνα με τους οποίους οι δραστηριότητες εξαγωγής πετρελαίου της ΒΡ στην περιοχή Casanare της Κολομβίας, προκαλούν απαράδεκτη καταστροφή στο περιβάλλον;

Προτίθεται η Επιτροπή να διερευνήσει περαιτέρω τις πληροφορίες σύμφωνα με τις οποίες η εταιρία παραβιάζει τα ανθρώπινα δικαιώματα όσων από τους ντόπιους διαμαρτύρονται για τη δράση της ΒΡ; Μπορεί η Επιτροπή να κάνει απολογισμό όλων των τρεχόντων και παλαιοτέρων ευρωπαϊκών προγραμμάτων ανάπτυξης και συνεργασίας με την Κολομβία σε σχέση με την περιοχή αυτή και να σχολιάσει τις επιπτώσεις τους όσον αφορά το περιβάλλον;

Μπορεί τέλος η Επιτροπή να διακρίνει ένα ανησυχητικό στοιχείο ανάλογο με τη μεταχείριση των Ogonis στη Νιγηρία και να δώσει στο θέμα αυτό όσο το δυνατόν μεγαλύτερη προτεραιότητα;

Aπάντηση του κ. Marin εξ ονόματος της Επιτροπής (31 Οκτωβρίου 1996)

Σύμφωνα με τα στοιχεία που διαθέτει η Επιτροπή, οι δραστηριότητες της British Petroleum (BP) στην Κασανάρε είναι σύμφωνες με τη σχετική νομοθεσία της Κολομβίας. Ειδικότερα, η ΒΡ διεξήγαγε αξιολόγηση των περιβαλλοντικών επιπτώσεων προτού της χορηγηθεί άδεια εξόρυξης από τις αρχές της Κολομβίας.

Η Επιτροπή δεν διαθέτει αποδεικτικά στοιχεία για τον ισχυρισμό στον οποίο αναφέρεται το Αξιότιμο Μέλος του Κοινοβουλίου ότι δηλαδή η British Petroleum ενέχεται σε παραβιάσεις των ανθρωπίνων δικαιωμάτων των διαδηλωτών. Σύμφωνα με τις πληροφορίες που διαθέτει η Επιτροπή, η British Petroleum λαμβάνει τα αναγκαία μέτρα, σε συνεργασία με τις αρχές της Κολομβίας, για την προστασία των εγκαταστάσεων που βρίσκονται σε περιοχή η οποία είναι ιδιαιτέρως εκτεθειμένη στον κίνδυνο του ανταρτοπολέμου.

Οι λοιπές πληροφορίες που ζητά το Αξιότιμο Μέλος του Κοινοβουλίου απαιτούν εκτενή και πολυδάπανη έρευνα την οποία δεν είναι σε θέση να αναλάβει επί του παρόντος η Επιτροπή εξαιτίας άλλων προτεραιοτήτων.
ΓΡΑΠΤΗ ΕΡΩΤΗΣΗ E-1964/96 υποβολή: Shaun Spiers (PSE) προς την Επιτροπή (16 Iουλίου 1996)

Θέμα: Πτηνά πτηνοτροφίας

Ποιά μέτρα προτίθεται να λάβει η Επιτροπή για την αποθάρρυνση της σήμερα εφαρμοζόμενης τακτικής να διατηρούνται τα πτηνά αναπαραγωγής (ενός τύπου γενετικά επιλεγμένου για τη μεγάλη του όρεξη) σε κατάσταση μόνιμης πείνας;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1963/96 και E-1964/96 (17 Σεπεμβρίου 1996)

Επί του παρόντος δεν υπάρχει κοινοτική νομοθεσία επί του θέματος της φύλαξης και εκτροφής πουλερικών κρεατοπαραγωγής. Η στάση της Επιτροπής στον τομέα αυτό συνίστατο στην στήριξη και την δραστήρια συμμετοχή στις πρωτοβουλίες στο πλαίσιο της ευρωπαϊκής σύμβασης για την προστασία των ζώων κτηνοτροφικών εκμεταλλεύσεων, σύμβαση στην οποία η Κοινότητα αποτελεί συμβαλλόμενο μέρος. Όλα τα κράτη μέλη έχουν επικυρώσει την εν λόγω σύμβαση.

Η μόνιμη επιτροπή της εν λόγω ευρωπαϊκής σύμβασης ενέκρινε σύσταση σχετικά με τις οικόσιτες όρνιθες. Το κείμενο αυτό καλύπτει, μεταξύ άλλων, τα θέματα που ενδιαφέρουν ιδιαίτερα το Αξιότιμο Μέλος του Κοινοβουλίου και ιδίως την ανάπτυξη της επώασης ή των γενετικών κλώνων πουλερικών, που θα εξάλειφαν ή θα μείωναν τα προβλήματα της καλής διαβίωσης των ζώων.

Όσον αφορά την αναφερθείσα από το Αξιότιμο Μέλος του Κοινοβουλίου πρακτική της διατήρησης των εκτρεφομένων πουλερικών σε κατάσταση χρόνιας ατροφίας, η σύσταση στο πλαίσιο της ευρωπαϊκής σύμβασης που αναφέρεται ανωτέρω, προβλέπει ειδικότερα ότι το επίπεδο τροφής για τα πτηνά εκτροφής δεν θα είναι τόσο χαμηλό ώστε να προκαλεί επικίνδυνες καταστάσεις.

Η Επιτροπή εξετάζει επί του παρόντος τον πλέον ενδεδειγμένο τρόπο εφαρμογής της εν λόγω σύστασης στην Κοινότητα.
ΓΡΑΠΤΗ ΕΡΩΤΗΣΗ E-2123/96 υποβολή: Jean-Claude Martinez (NI) προς την Επιτροπή (26 Iουλίου 1996)

Θέμα: Αίτημα για την παροχή πληροφοριών σχετικά με την έγερση διώξεως κατά των υπευθύνων για την μόλυνση των βοοειδών από άλευρα κρέατος και οστών που περιείχαν παθογόνο αίτιο που προκαλεί τη σπογγώδη εγκεφαλοπάθεια των βοοειδών

Δύναται η Επιτροπή να δηλώσει σαφώς τι απέγινε η μονάδα παρασκευής αλεύρων ζωικών πρωτεϊνών στο Doncaster του Γιόρκσαϊρ η οποία ανήκε στους αδελφούς De Mulder; Όντως, αυτή η μονάδα παραγωγής η οποία χρησιμοποιούσε τη μηχανή C. G. Anderson που στερείται αποστειρωτή ατμού και η οποία δεν χρησιμοποιούσε λουτρό οργανικού διαλύτη ήταν η αιτία της εμφανίσεως αλεύρων μολυσμένων με το παθογόνο αίτιο της τρομώδους νόσου.

Εξακολουθεί να λειτουργεί αυτή η μονάδα παραγωγής; Εάν ναι, έχουν υποχρεωθεί οι ιδιοκτήτες De Mulder να εγκαταστήσουν αποστειρωτή στην μονάδα παραγωγής τους;

Εξετάζει η Επιτροπή το ενδεχόμενο να κινήσει δικαστική διαδικασία λόγω υπαιτιότητος κατά της επιχειρήσεως που ευθύνεται για τα ανωτέρω;

Εξετάζει η Επιτροπή το ενδεχόμενο να κινήσει δικαστική διαδικασία ή να προβεί σε ενέργεια κατά των Γάλλων εισαγωγέων απαγορευμένων αλεύρων, αφού επιδείξει τη δέουσα επιμέλεια για τη διεξαγωγή ερευνών, με έλεγχο των δικαιολογητικών τελωνείου που φυλάσσονται μονίμως, δεδομένου ότι αυτές οι εταιρείες εισαγωγής έχουν την έδρα τους στη Βρετάνη της Γαλλίας;

Απάντηση του κ. Fischler εξ ονόματος της Επιτροπής (17 Οκτωβρίου 1996)

Δεν είναι δυνατόν να καθοριστεί αυτή τη στιγμή κατά πόσον κάποια ειδική εγκατάσταση παρήγαγε κάποτε κατά το παρελθόν κρεατάλευρα και οστεάλευρα που περιείχαν τον παθογόνο παράγοντα της νόσου Scrapie. Σε κάθε περίπτωση, έχει ληφθεί μια σειρά από εθνικά και κοινοτικά μέτρα κατά τα τελευταία χρόνια τα οποία καθορίζουν τις διαδικασίες επεξεργασίας του άχρηστου υλικού που προέρχεται από τα ζώα. Εάν το Αξιότιμο Μέλος του Κοινοβουλίου έχει στοιχεία ότι κάποια εγκατάσταση παραβιάζει αυτές τις απαιτήσεις, θα πρέπει να διαβιβάσει με την πρώτη ευκαιρία τα στοιχεία αυτά στις αρχές του ενδιαφερόμενου κράτους μέλους.

Η Επιτροπή δεν είναι εις γνώση των παράνομων εισαγωγών κρεαταλεύρων και οσταλεύρων στη Γαλλία, αλλά εάν το Αξιότιμο Μέλος του Κοινοβουλίου έχει στοιχεία από τέτοιου είδους εισαγωγές πρέπει να ενημερώσει τις γαλλικές αρχές.
ΓΡΑΠΤΗ ΕΡΩΤΗΣΗ E-2346/96 υποβολή: Richard Howitt (PSE) προς την Επιτροπή (27 Αυγούστου 1996)

Θέμα: Ευρωπαϊκά κεφάλαια που παρέχονται για την ψυχική υγεία

Πόσα χρήματα έχουν διατεθεί από τον κοινοτικό προϋπολογισμό για ψυχιατρικά ιδρύματα κατά τα τελευταία 10 χρόνια; Θα ήθελα παρακαλώ να πληροφορηθώ ποιό είναι το ακριβές ποσό που εστάλη σε ποιά συγκεκριμένα ιδρύματα και/ή στα κράτη μέλη και για ποιούς λόγους.

Για ποιές εγκαταστάσεις και ποιά χρήση προορίζονταν τα χρήματα αυτά;

Διαθέτει η Επιτροπή στοιχεία ότι τα χρήματα δαπανήθηκαν πράγματι για τον σκοπό για τον οποίο παρασχέθησαν;

Απάντηση του κ. Flynn εξ ονόματος της Επιτροπής (24 Οκτωβρίου 1996)

Το «κοινοτικό πρόγραμμα δράσης για την προώθηση της υγείας, την ενημέρωση, τη διαπαιδαγώγηση και την κατάρτιση σε θέματα υγείας εντός του πλαισίου δράσης στον τομέα της δημόσιας υγείας (1996-2000) ((ΕΕ L 95, 16.4.1996 ))» που εγκρίθηκε στις 29 Μαρτίου 1996, προβλέπει μόνο ενέργειες υπέρ της προώθησης της ψυψικής υγείας, και όχι την υποστήριξη της παροχής σχετικής περίθαλψης.

Στο πλαίσιο του προγράμματος Ηelios II υπέρ των ατόμων με ειδικές ανάγκες, και σύμφωνα με την απόφαση αριθ. 93/136/ΕΟΚ ((ΕΕ L 56 της 9.3.1993 )) της 25ης Φεβρουαρίου 1993, στις δραστηριότητες που πραγματοποιούνται συμμετέχουν ενεργώς τα άτομα με ειδικές ανάγκες, οι οικογενειές τους, αντιπροσωπευτικές οργανώσεις, εμπειρογνώμονες, ερευνητές, πεπειραμένοι επαγγελματίες εργαζόμενοι στον τομέα αυτό, εθελοντές καθώς και κοινωνικοί εταίροι. Στο πλαίσιο του προγράμματος αυτού, που αποσκοπεί στην ανταλλαγή πληροφοριών και ορθών πρακτικών υπέρ της ένταξης και της ισότητας των ευκαιριών των ατόμων με ειδικές ανάγκες, μεταξύ διαφόρων ευρωπαϊκών εταίρων, δεν προβλέπεται καμία χρηματοδότηση ψυχιατρικών ιδρυμάτων και ιδρυμάτων ψυχικής υγιεινής.

Ωστόσο, το πλαίσιο αυτού του προγράμματος, η Επιτροπή συνεργάζεται στενά με την περιφερειακή ευρωπαϊκή επιτροπή της παγκόσμιας συνομοσπονδίας για την ψυχική υγεία η οποία, εκτός της ιδιότητάς της ως μέλους του σημερινού ευρωπαϊκού φόρουμ των ατόμων με ειδικές ανάγκες, αντιπροσωπεύει τον τομέα «ψυχολογικές ασθένειες» και τις απόψεις και τις ανάγκες των ατόμων που αφορά αυτός ο τομέας. Η Επιτροπή υποστηρίζει επίσης ετήσιο πρόγραμμα ευρωπαϊκών δραστηριοτήτων των μη κυβερνητικών οργανώσεων για την ανταλλαγή εμπειριών και ορθών πρακτικών όσον αφορά θέματα σχετικά με την ψυχική υγεία.
ΓΡΑΠΤΗ ΕΡΩΤΗΣΗ E-2239/96 υποβολή: Anita Pollack (PSE) προς την Επιτροπή (9 Αυγούστου 1996)

Θέμα: Ρύπανση του Κόλπου της Ταϋλάνδης

Έχει υπόψη της η Επιτροπή για τα επίπεδα ρύπανσης με βαρέα μέταλλα του Κόλπου της Ταϋλάνδης και γνωρίζει την πηγή αυτής της ρύπανσης; Τι ποσότητες ιχθϊακών προϊόντων εισάγονται στην ΕΕ από την περιοχή αυτή; Χρησιμοποιούνται για ανθρώπινη κατανάλωση ή μόνο ως τροφή οικιακών ζώων;

Απάντηση του κ. Marin εξ ονόματος της Επιτροπής (7 Οκτωβρίου 1996)

Η Επιτροπή δεν έχει στη διάθεσή της επίσημα στοιχεία σχετικά με το επίπεδο της ρύπανσης στον Κόλπο της Ταϋλάνδης.

Τα στοιχεία για τις εισαγωγές από τις τέσσερις χώρες που περιβρέχονται από τον Κόλπο της Ταϋλάνδης αναγράφονται στον κατωτέρω πίνακα. Εντούτοις, επειδή οι χώρες αυτές στο σύνολό τους, με εξαίρεση την Καμπότζη, αναπτύσσουν αλιευτική δραστηριότητα σε ύδατα τα οποία εκτείνονται και πέραν του κόλπου, δεν είναι δυνατός ο κατά προσέγγιση υπολογισμός του τμήματος εισαγωγών που προέρχεται από τον κόλπο, ούτε είναι δυνατό να εξαχθούν συμπεράσματα για την τελική χρήση των σχετικών προϊόντων.

>TABLE>
ΓΡΑΠΤΗ ΕΡΩΤΗΣΗ E-2109/96 υποβολή: Carlos Pimenta (PPE) προς την Επιτροπή (26 Iουλίου 1996)

Θέμα: Το φράγμα Alqueva

Η Επιτροπή εξετάζει τώρα τη δυνατότητα να χρηματοδοτήσει ένα τεράστιο νέο φράγμα, το Alqueva, η ανέγερση του οποίου κατά κύριον λόγο θα εξυπηρετήσει στόχους αρδεύσεως. Ωστόσο το κόστος των αρδευτικών έργων που εντάσσονται στο έργο Alqueva είναι κατά πολλές φορές υψηλότερο από το κόστος ανεγέρσεως του ίδιου του φράγματος. Χωρίς την εν λόγω συνιστώσα το έργο δεν θα επιτύχει τους κύριους στόχους του.

Σχεδιάζει η Επιτροπή να χρηματοδοτήσει αυτό το τεράστιο έργο συνέχειας ή έχει λάβει διαβεβαίωση από τις αρχές της Πορτογαλίας ότι δεσμεύονται να προβούν στη χρηματοδότησή του;

Ή μήπως διατρέχει η Επιτροπή τον κίνδυνο να χρηματοδοτήσει ό,τι αποτελεί το πρώτο μόνον τμήμα του έργου χωρίς να γνωρίζει από πού θα προέλθουν τα τεράστια χρηματικά ποσά που απαιτούνται για τη συνέχεια;

Απάντηση της κας Wulf-Mathies εξ ονόματος της Επιτροπής (23 Σεπτεμβρίου 1996)

Η ενδεχόμενη κοινοτική χρηματοδότηση του φράγματος Alqueva είναι ακόμη υπό σκέψη. H Επιτροπή λαμβάνει υπόψη όλα τα στοιχεία που αφορούν την υλοποίηση του σχεδίου.
ΓΡΑΠΤΗ ΕΡΩΤΗΣΗ E-1875/96 υποβολή: Florus Wijsenbeek (ELDR) προς την Επιτροπή (11 Iουλίου 1996)

Θέμα: Ύπνος των πιλότων στις εναέριες μεταφορές

Έχει πληροφορηθεί η Επιτροπή το γεγονός ότι οι πιλότοι της αεροπορικής εταιρείας Air New Zealand μπορούν να παίρνουν έναν «υπνάκο» μισής ώρας στο θάλαμο οδήγησης, κατά τις διεθνείς υπερπόντιες πτήσεις, επειδή η εν λόγω εταιρεία φρονεί ότι είναι καλύτερα ένας πιλότος να μπορεί επισήμως να κοιμηθεί σε μία χρονική περίοδο χωρίς μεγάλη δραστηριότητα παρά δύο ή ακόμη και τρεις πιλότοι να κοιμούνται συγχρόνως, ένα φαινόμενο που έχει αρκετές φορές παρατηρηθεί σε όλες τις αεροπορικές εταιρείες;

Συμμερίζεται η Επιτροπή την άποψη ότι είναι ίσως ασφαλέστερο να επιτρέπεται αυτός ο «ελεγχόμενος ύπνος» παρά να αποκοιμούνται οι πιλότοι «ανεπίσημα και ανεξέλεγκτα»;

Αν ναι, σχεδιάζει η Επιτροπή να υποστηρίξει τέτοιες αποφάσεις σε περίπτωση που και ευρωπαϊκές αεροπορικές εταιρείες προχωρήσουν στην καθιέρωση ενός «ελεγχόμενου ύπνου», σε ό,τι αφορά τους πιλότους;

Απάντηση του κ. Kinnock εξ ονόματος της Επιτροπής (26 Σεπτεμβρίου 1996)

Η Επιτροππή γνωρίζει ότι ορισμένες διεθνείς αεροπορικές εταιρείες επιτρέπουν στους πιλότους να κοιμούνται για λίγο κάτω από σαφώς καθορισμένες συνθήκες και μετά τη λήψη εγκεκριμένων μέτρων ασφαλείας, κατά τη διάρκεια περιόδων ελαττωμένης δραστηριότητας. Η Επιτροπή δεν έχει αυτή τη στιγμή υπόψη της καμία κοινοτική εταιρεία που να επιτρέπει τέτοιου είδους πρακτικές.

Εκεί όπου τέτοιες πρακτικές επιτρέπονται, φαίνεται ότι έχουν τη βάση τους σε συμφωνίες που συνήφθησαν σε επίπεδο εταιρείας και δεν απορρέουν από το κοινοτικό πλαίσιο.

Σε αυτό το στάδιο η Επιτροπή δεν είναι σε θέση να εκφέρει αντικειμενική γνώμη επί του θέματος, αλλά εάν ανελήφθησαν πρωτοβουλίες για την καθιέρωση παρόμοιων πρακτικών στους κοινοτικούς αερομεταφορείς, πρέπει να εξετασθεί με μεγάλη προσοχή το κανονιστικό της πλαίσιο.
ΓΡΑΠΤΗ ΕΡΩΤΗΣΗ E-2471/96 υποβολή: Johanna Maij-Weggen (PPE) και Peter Pex (PPE) προς την Επιτροπή (23 Σεπτεμβρίου 1996)

Θέμα: Εμπορική κατασκοπία μέσω των ηλεκτρονικών υπολογιστών της Επιτροπής

Μπορεί η Επιτροπή να επιβεβαιώσει ότι η αμερικανική υπηρεσία πληροφοριών κατόρθωσε να διεισδύσει στους υπολογιστές της Επιτροπής (και του Ευρωπαϊκού Κοινοβουλίου) για να συγκεντρώσει απόρρητες εμπορικές πληροφορίες, όπως ανέφερε η εφημερίδα NEDERLANDSE TELEGRAAF της 6ης Αυγούστου 1996;

Μπορεί η Επιτροπή να επιβεβαιώσει ότι πέρυσι, κατά τις διαπραγματεύσεις για τη σύναψη νέας σύμβασης ελευθέρων εμπορικών συναλλαγών, οι Αμερικανοί εκπρόσωποι ήσαν ενήμεροι για ιδιαίτερα εμπιστευτικές πληροφορίες της Ευρωπαϊκής Επιτροπής;

Γνωρίζει η Επιτροπή αν το ίδιο έχει συμβεί και σε άλλες χώρες (π.χ. ΑΚΕ), δηλαδή οι ΗΠΑ να έχουν επιτύχει και χρησιμοποιήσει εμπιστευτικές, εμπορικές πληροφορίες;

Ποιά μέτρα μπορεί η Επιτροπή να λάβει για την πρόληψη παρόμοιων πρακτικών τόσο στις ίδιες υπηρεσίες όσο και στη διοίκηση των αναπτυσσομένων κρατών ΑΚΕ;

Απάντηση του κ. Santer εξ ονόματος της Επιτροπής (23 Οκτωβρίου 1996)

Η Επιτροπή δεν διαθέτει στοιχεία, πέραν των ειδήσεων στον Τύπο, σχετικά με τους εν λόγω ισχυρισμούς.

Η Επιτροπή έχει καταβάλει, κατά τα τελευταία έτη, έντονες προσπάθειες για τη βελτίωση της ασφάλειας των δικτύων ηλεκτρονικών υπολογιστών της και οι προσπάθειες αυτές συνεχίζονται. Δεν μπορεί να απαντήσει για εσωτερικά μέτρα των κρατών της Αφρικής, της Καραϊβικής και του Ειρηνικού.
ΓΡΑΠΤΗ ΕΡΩΤΗΣΗ E-1709/96 υποβολή: Johanna Maij-Weggen (PPE) προς την Επιτροπή (25 Iουνίου 1996)

Θέμα: Καθυστέρηση ολλανδικών αδειών από τη Γαλλία

Σύμφωνα με ανταποκρίσεις ολλανδικών εφημερίδων, καθυστερούν στη Γαλλία οι αιτήσεις για άδεια εισόδου στην Ολλανδία επιχειρηματιών που δεν είναι υπήκοοι χωρών που έχουν υπογράψει τη συνθήκη του Schengen. Οι αιτήσεις για άδεια εισόδου διαβιβάζοντας διαμέσου του συστήματος πληροφοριών του Schengen στο Στρασβούργο.

1. Γνωρίζει η Επιτροπή ότι η συνήθης διαδικασία αίτησης για άδεια εισόδου των επιχειρηματιών που δεν είναι υπήκοοι χωρών που έχουν υπογράψει τη συνθήκη του Schengen διαρκεί δύο εβδομάδες και ότι οι εμπορικές συναλλαγές ολλανδικών επιχειρήσεων συχνά πρέπει να καθυστερούν έξι με οχτώ εβδομάδες;

2. Μπορεί η Επιτροπή να βεβαιώσει ότι αυτή η στρέβλωση του ανταγωνισμού επιφέρει προσκόμματα στους φορείς εμπορικής και βιομηχανικής δραστηριότητας της χώρας και είναι η Επιτροπή διατεθειμένη να ζητήσει από την υπηρεσία του συστήματος πληροφοριών του Schengen να διορθρωθεί αυτή η κατάσταση;

Απάντηση του κ. Monti εξ ονόματος της Επιτροπής (5 Σεπτεμβρίου 1996)

Η Επιτροπή, η οποία συμμετέχει ως παρατηρητής στις εργασίες της ομάδας του Schengen, δεν έχει στη διάθεσή της καμία πληροφορία που να επιβεβαιώνει τα δημοσιεύματα στα οποία αναφέρεται το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2228/96 υποβολή: Sιrgio Ribeiro (GUE/NGL) και Honσrio Novo (GUE/NGL) προς την Επιτροπή (9 Αυγούστου 1996)

Θέμα: Πρόγραμμα POSEIMA-Γεωργία - ενισχύσεις για την παραγωγή μπανάνας στη Μαδέρα

Είναι γνωστό ότι η παραγωγή μπανάνας έχει ιδιαίτερη σημασία για την οικονομία της αυτόνομης περιφέρειας της Μαδέρας, δεδομένου ότι αποτελεί ιστορική και παραδοσιακή παραγωγή εξαιρετικά σημαντικά για χιλιάδες μικρών καλλιεργητών με πενιχρά εισοδήματα.

Δύναται η Επιτροπή να μας πληροφορήσει εάν οι κοινοτικές ενισχύσεις για την παραγωγή μπανάνας στην αυτόνομη περιφέρεια της Μαδέρας συνεχίζονται στο πλαίσιο του προγράμματος POSEIMA-Γεωργία ή εάν, αντιθέτως, τα μέτρα ενίσχυσης για την παραγωγή μπανάνας στη Μαδέρα εντάσσονται ήδη εξ ολοκλήρου στην εφαρμογή των μόνιμων διατάξεων της Κοινής Οργάνωσης της Αγοράς μπανάνας;

Εάν πρόκειται περί του τελευταίου, δύναται η Επιτροπή να μας πληροφορήσει εάν υπάρχουν ή όχι διαφορές μεταξύ των ενισχύσεων που προβλέπονται από αυτή την ΚΟΑ προς τις διάφορες κοινοτικές περιοχές που παράγουν μπανάνα;

Και αν υπάρχουν διαφορές, σε ποιους λόγους οφείλεται τούτο;

Απάντηση του κ. Fischler εξ ονόματος της Επιτροπής (26 Σεπτεμβρίου 1996)

Η παραγωγή μπανανών στην αυτόνομη περιοχή της Μαδέρας στην Πορτογαλία, αποτελεί αντικείμενο δύο τύπων κοινοτικών ενισχύσεων, έναν διαρθρωτικού χαρακτήρα και ο άλλος στο πλαίσιο της κοινής οργάνωσης της αγοράς (ΚΟΑ) της μπανάνας.

Οι ενισχύσεις διαρθρωτικού χαρακτήρα αποβλέπουν στην αύξηση της ανταγωνιστικότητας και της ποιότητας της παραγωγής Χορηγούνται στο πλαίσιο του περιφερειακού αναπτυξιακού προγράμματος. Οι ενισχύσεις που προβλέπονται στην κοινή οργάνωση της αγοράς μπανανών και κυρίως αντισταθμιστικής ενίσχυσης στην παραγωγή, είναι γενικά παρόμοιες μ'αυτές που χορηγούνται στις άλλες κοινοτικές περιοχές παραγωγής.

Ωστόσο, σύμφωνα με την παράγραφο 6 του άρθρου 12 του κανονισμού (ΕΟΚ) αριθ. 404/93 ((ΕΕ αριθ. L 47 της 25.02.1993 )), για την παραγωγή της Μαδέρας, χορηγήθηκε συμπληρωματική ενίσχυση για τα έτη 1993 και 1994 διότι οι εισπράξεις ήταν σημαντικά κατώτερες από τη μέση κοινοτική είσπραξη.
ΓΡΑΠΤΗ ΕΡΩΤΗΣΗ P-2440/96 υποβολή: Umberto Bossi (ELDR) προς την Επιτροπή (11 Σεπτεμβρίου 1996)

Θέμα: Διαδικασίες προσχώρησης της Παδανίας στην Ευρωπαϊκή Ένωση

Έχοντας υπόψη ότι υφίστανται στο ιταλικό κράτος δύο παραγωγικά συστήματα με θεμελιώδεις διαφορές, το δε σύστημα της Παδανίας ευρίσκεται στη 10η ή 15η θέση ενώ το αντίστοιχο της Ν. Ιταλίας στην 150η ή 200η στον κόσμο από πλευράς ανταγωνιστικότητας και ότι τα συστήματα αυτά συνδέονται μέσω του κυκλώματος του παρεμβατισμού που η ιταλική κυβέρνηση δεν στάθηκε ικανή να χρησιμοποιήσει ώστε να προωθήσει την ανάπτυξη του Νότου με συνέπεια να επιβαρύνεται σήμερα η Παδανία σε τεράστιο βαθμό με τις κρατικές δαπάνες 7

όσον αφορά το κοινό νόμισμα η Ιταλία δεν μπορεί να εισέλθει με δραματικές συνέπειες για την οικονομία της Παδανίας και την επακόλουθη διάσπαση της χώρας 7

η παραπάνω κατάσταση κατέστησε πλέον αναπόφευκτη την καθιέρωση δύο διαφορετικών νομισμάτων για τα προαναφερθέντα παραγωγικά συστήματα, καθώς και την επακόλουθη ανεξαρτησία της Παδανίας 7

τα γεγονότα καλπάζουν και στις 15 Σεπτεμβρίου 1996 θα πραγματοποιηθεί η Διακήρυξη της Ανεξαρτησίας στη Βενετία και η γέννηση της Ομοσπονδιακής Δημοκρατίας της Παδανίας με δική της προσωρινή κυβέρνηση 7

Μπορεί η Επιτροπή να γνωστοποιήσει ποιές διαδικασίες προβλέπονται σε κοινοτικό πλαίσιο για την περίπτωση της Παδανίας που αποτελεί ήδη τμήμα κράτους μέλους, ιδιαίτερα όσον αφορά την προσχώρηση στην Ένωση, λαμβάνοντας υπόψη τη σταθερή βούληση του έθνους αυτού να είναι στην πρώτη γραμμή της ευρωπαϊκής ολοκλήρωσης δεδομένου ότι η βούληση αυτή υπαγορεύεται από την ιστορία του, την οικονομία του και τον πολιτισμό του;

Απάντηση του κ. Santer εξ ονόματος της Επιτροπής (30 Σεπτεμβρίου 1996)

Η Επιτροπή πληροφορεί το αξιότιμο μέλος του Κοινοβουλίου ότι οι διαδικασίες στις οποίες αναφέρεται δεν προβλέπονται σε κοινοτικό πλαίσιο.